बार्सिलोनाले युभेन्टसलाई २-० ले हरायो
ओसमन डेम्बेले र लियोनल मेसीले पेनाल्टीबाट गरेको गोलमा बार्सिलोनाले युरोपेली च्याम्पियन्स लिगमा बुधबार युभेन्टसलाई २–० ले हराएको छ ।
लन्डन — ओसमन डेम्बेले र लियोनल मेसीले पेनाल्टीबाट गरेको गोलमा बार्सिलोनाले युरोपेली च्याम्पियन्स लिगमा बुधबार युभेन्टसलाई २–० ले हराएको छ ।आफ्नो घरेलु मैदानमा युभेन्टस भाग्यमानी रहेन र उसका अल्भारो मोराटाको तीन गोललाई मान्यता दिइएको थिएन् ।डेम्बेलेले १४ औं मिनेटमा ‘डिफ्लेक्ट’ प्रहारको मदतले पहिलो गोल गरे भने मेसीले च्याम्पियन्स लिगमा आफ्नो १४ औं पेनाल्टी गोललाई सम्भव पारे । क्लबभित्रको आन्तरिक किचलोलाई बिर्सेर समूह ‘जी’ मा बार्सिलोनाले सिरी ‘ए’ क्लबमाथि यो सुखद जित निकालेको हो ।यही समूहमा फेरेन्कभारोस र डायनामो किभले २–२ को बराबरी खेले । समूह ‘एच’ मा सब्टिच्युट मार्कस रसफोर्डको सानदार ह्याट्रिकमा म्यानचेस्टर युनाइटेडले जर्मनीको आरबी लाइपजिगलाई ५–० ले हरायो ।ओल्ड ट्रायफोर्डमा खेल सकिन २७ मिनेट बाँकी छँदा रसफोर्ड मैदान छिरे र तीन गोल गरे । क्लबका व्यवस्थापक ओले गन सोल्सारपछि उनी म्यानचेस्टरका लागि सब्टिच्युटका रूपमा ह्याट्रिक गर्ने पहिलो खेलाडी हुन् ।यसअघि सोल्सारले सन् १९९९ मा नटिङघम फरेस्टविरुद्ध यो उपलब्धी हात पारेका थिए । यही समूहमा पेरिस सेन्ट जर्मेनले इस्टानबुल बासाकसेहिरलाई २–० ले हरायो ।अर्को प्रिमियर लिग क्लब चेल्सीले भने समूह ‘ई’ मा क्रान्सडोरलाई ४–० ले हरायो भने सेभियाले रेनेसलाई १–० ले पन्छायो । समूह ‘एफ’ मा लाजियो र क्लब ब्रुगले १–१ को बराबरी खेले । यस्तै बोरुसिया डर्टमुन्डले जेनिथ सेन्ट पिटरर्सबर्गलाई २–० हरायो । 